# KAPOSVÁR MEGYEI JOGÚ VÁROS

## JEGYZŐJE

### 1. változat

### ELŐTERJESZTÉS

**a Siketek és Nagyothallók Országos Szövetsége támogatási kérelméről**

A Siketek és Nagyothallók Országos Szövetsége Somogy Megyei Szervezetekérelemmel fordult a Népjóléti Bizottsághoz annak érdekében, hogy egy egészségnap keretében lezajló, a halló és hallássérült középiskolások csapata vegyes röplabda versenyének lebonyolítását segítsük. A sportdélután célja a sérültek társadalmi beilleszkedésének segítése, és a kommunikációs akadályok leküzdése.

A szervezetnek jelenleg 508 tagja van. A tervezett programban az esélyegyenlőség javítása, a kommunikációs nehézségek bemutatása a cél, valamint a halló tanulók részére a sportnap előtt érzékenyítő programmal szeretnék bemutatni a hallássérültek világát.

Kaposvár Megyei Jogú Város Közgyűlésének Népjóléti Bizottsága az egyes bizottsági hatáskörben felhasználható alapok kezeléséről rendelkező 51/1995. (XII. 29.) önkormányzati rendeletben foglaltak alapján Egészségügyi és Szociális Támogatási Keretből az egészségügyi és szociális területen működő társadalmi, gazdasági, civil szervezetek részére 2016. évben 160.000 Ft-os összeggel pályázati úton támogatta, így a 2016. évi keretből még 40.000,- Ft áll rendelkezésre, amelyből 40.000 Ft-ot javaslunk támogatásként az Szövetség részére megállapítani.

A rendelet 5. § (2) bekezdése lehetőséget biztosít a pályázaton kívüli támogatás megállapítására is az alábbiak szerint: *„Különös méltánylást érdemlő esetben támogatás pályázati eljáráson kívül is adható.”*

A Támogatási Keretből *„a Bizottság támogatja azokat a kezdeményezéseket, amelyeknek célja, hogy a betegségekkel, társadalmi beilleszkedési zavarokkal küzdő emberek hozzásegítése az emberhez méltó élethez, …illetve amelyeknek célja a lakosság egészségének megőrzése, az egészség helyreállítása, és az egészséges életmódra való ösztönzés.”*

A Siketek és Nagyothallók Országos Szövetsége programja illeszkedik a megfogalmazott célok közé, hiszen a hallássérült fiatalok társadalmi beilleszkedésének segítése méltányolandó cél.

Kérem a Tisztelt Népjóléti Bizottságot, hogy az előterjesztést tárgyalja meg, és a határozati javaslatban foglaltakat támogassa.

**Kaposvár, 2016. május 11.**

#### dr. Csillag Gábor

**jegyző**

**HATÁROZATI JAVASLAT:**

Kaposvár Megyei Jogú Város Közgyűlésének Népjóléti Bizottsága a Siketek és Nagyothallók Országos Szövetsége részére a 40.000 Ft támogatást nyújt az Egészségügyi és Szociális Támogatási Keret terhére egészségnappal egybekötött röplabda verseny lebonyolításának költségeire.

Felelős: Torma János tanácsnok

Közreműködő: Nagyné Horváth Mónika népjóléti referens

Határidő: 2016. július 30.